Trond Giske

Utdanning

Giske er utdannet cand.mag. med mellomfag sosialøkonomi ved Norges teknisk-naturvitenskapelige universitet, mellomfag i statsvitenskap, en bachelor ved Norges Handelshøyskole og første avdeling rettsvitenskap ved Universitetet i Oslo. I løpet av oppholdet på NHH var Trond Giske aktiv deltaker i studentgruppen Kjeller.

Politisk karriere

Giske meldte seg inn i AUF som 16-åring og var leder for organisasjonen fra 1992 til 1996. De to første årene av Giskes ledertid var politisk dominert av spørsmålet om norsk EU-medlemskap i 1994 hvor Giske var aktiv på nei-siden. Giske var en av initiativtakerne til å opprette organisasjonen Sosialdemokrater mot EU (SME) og styremedlem fra 1993 til 1994. På landsmøte i AUF tilhørte Giske i 1992 fløyen som fikk vedtatt at ungdomspartiet skulle gå mot EU-medlemskap.
Giske var Norges næringsminister fra 20. oktober 2009 til regjeringsskiftet etter stortingsvalget 2013. Han var statsråd i Kultur- og kirkedepartementet 2005–2009. Giske var leder i AUF fra 1992 til 1996, og styremedlem i Sosialdemokrater mot EU fra 1993 til 1994. Han ble første gang innvalgt på Stortinget fra Sør-Trøndelag i 1997, og han har blitt gjenvalgt fem ganger siden. Fra 2015 var han én av to nestledere i Arbeiderpartiet.
I 2015 utgav han en bok om norsk skole og skolepolitikk, La læreren være lærer, som er delvis inspirert av erfaringer Giske har gjort ved å besøke skolen han selv gikk som barn, Nardo skole i Trondheim, hvor han drøfter norsk skole sett i lys av utviklingen der.

Familie

Trond Giske er sønn av sangpedagog Norunn Illevold Giske og sivilingeniør Bjørn Giske. Han er bror til bratsjisten Mari Giske.
Giske var frem til 2006 samboer med Anne Grethe Moe og de har ett barn. Han har siden sommeren 2014 vært samboer med musikeren og programlederen Haddy Njie og de har også ett barn sammen. De giftet seg 1. juni 2019.

«Giske-saken»

I forbindelse med den internasjonale Me too-debatten ble det i desember 2017 kjent at Arbeiderpartiet hadde mottatt flere varsler om upassende seksuell og annen ubehagelig oppførsel fra Giskes side.
Som følge av saken beklaget Giske i desember 2017 at han hadde «opptrådt på en måte som enkeltmennesker har opplevd som upassende eller ubehagelig» og at han ikke hadde vært bevisst nok med hensyn til sin rolle og oppførsel. Giske mente imidlertid ikke at han var skyldig i seksuell trakassering.
På grunn av disse forholdene valgte Trond Giske 1. januar 2018 å bli fritatt fra vervet som nestleder i Arbeiderpartiet på ubestemt tid.
7. januar 2018 gikk Giske av permanent som nestleder i Arbeiderpartiet og stilte sin plass som partiets finanspolitiske talsmann på Stortinget til disposisjon.
I ettertid er det fremkommet påstander om at flere av varslerne skal ha stått Arbeiderpartiets nestleder Hadia Tajik nær, og at suspensjonen kan ha hatt politiske undertoner.

VGs dekning

I 2019 var Giske kandidat til fylkesstyret i Trøndelag Arbeiderparti, men trakk seg etter at en video med påstått upassende oppførsel av ham ble publisert i VG. Videoen ble lekket til VG av Knut Sandli, nestleder i Fagforbundet Sykehus og Helse Oslo, og viser Giske som danser med en kvinne på et utested i Oslo.
Mange avskrev imidlertid videoen som harmløs, inkludert kvinnen som deltok i den. VGs dekning av saken, blant annet ved at videoen ble brukt uten tillatelse fra kvinnen som var involvert, ble møtt med kritikk fra flere hold, og etter en tid innrømmet avisa den var mangelfull. Giske krevde og fikk en unnskyldning fra VG.
Noen uker senere valgte Knut Sandli å trekke seg fra sine verv i Fagforbundet.
28. august ble VG felt for brudd på god presseskikk på grunn av sin dekning av saken.